Жэз медалхэр я Iэрылъхьэщ
Урысей Федерацэм футболымкIэ и япэ дивизионым 2012 — 2013 гъэхэм щекIуэкI зэхьэзэхуэр иухыным иджыри зы джэгугъуэ иIэжу «Спартак-Налшыкым» жэз медалхэр зыIэригъэхьащ.
И хьэрхуэрэгъу нэхъыщхьэ Калининград и «Балтика»-р вэсэпшыхь 2:0-у зэрыхигъэщIамрэ Хабаровск и «СКА-Энергия»-р «Уфа»-м зэрытемыкIуэфамрэ я фIыгъэкIэ «Спартак-Налшыкым» зэхьэзэхуэм ещанэ увыпIэр щиубыдащ. Ди щIалэхэм ящыщу топитIри дэзыгъэкIар Аверьянов Алексейщ.
АдэкIэ налшыкдэсхэм мыхьэнэшхуэ зиIэ джэгугъуитI накъыгъэм и 30-мрэ мэкъуауэгъуэм и 4-мрэ къапоплъэ. Абы хьэрхуэрэгъу къащыхуэхъунущ премьер-лигэм щекIуэкI зэхьэзэхуэм епщыкIуплIанэ увыпIэр къыщызыхь командэр. Ар хигъэщIэфмэ, «Спартак-Налшыкым» къэралым футболымкIэ и гуп нэхъыщхьэм игъэзэжынущ.
Жыласэ Заурбэч
